1. ปัจจัยความเสี่ยง

1.1 ความเสี่ยงเกี่ยวกับบริษัทและธุรกิจของบริษัท

1.1.1 ความเสี่ยงจากความผันผวนของราคาวัสดุก่อสร้าง

วัสดุก่อสร้างถือเป็นวัตถุดิบที่สำคัญในการพัฒนาโครงการ
ทั้งนี้ราคาวัสดุก่อสร้างหลักหลายส่วนในปีที่ผ่านมาได้มีการปรับราคาเพิ่มขึ้น
เนื่องมาจากความต้องการวัสดุก่อสร้างเพิ่มขึ้น
ประกอบกับความผันผวนของภาวะราคาน้ำมันที่ปรับตัวสูงขึ้น ราคาสินค้าโภคภัณฑ์หลักปรับราคาขึ้น
ทั้งแร่เหล็ก ทองแดง ซึ่งส่งผลต่อต้นทุนราคาวัสดุในการก่อสร้าง รวมทั้งวัสดุก่อสร้างอื่น ๆ
ที่ปรับตัวสูงขึ้นจากต้นทุนค่าขนส่ง ทั้งนี้บริษัทไม่สามารถปรับราคาขายได้ในทันที
หรือหากบริษัทสามารถปรับราคาขายได้ ก็อาจส่งผลกระทบต่อจำนวนการขายที่อยู่อาศัยของบริษัท
ดังนั้นความผันผวนของราคาวัสดุก่อสร้างอาจส่งผลให้ต้นทุนในการก่อสร้างโครงการของบริษัทเพิ่มขึ้น
ซึ่งส่งผลต่อความสามารถในการทำกำไรของบริษัท

อย่างไรก็ตามสำหรับวัสดุก่อสร้างที่ผู้รับเหมาก่อสร้างเป็นผู้รับผิดชอบและจัดหานั้น
จะถูกกำหนดราคาการรับเหมาก่อสร้างพร้อมกับราคาวัสดุก่อสร้างไว้ในสัญญาว่าจ้างของบริษัทไว้แล้ว
สำหรับวัสดุก่อสร้างที่บริษัทเป็นผู้จัดหานั้น
เนื่องจากบริษัทมีอำนาจในการต่อรองกับผู้ค้าวัสดุก่อสร้างค่อนข้างสูง
ทำให้บริษัทยังสามารถควบคุมต้นทุนของวัสดุก่อสร้างอยู่ในระดับที่เหมาะสมได้
โดยบริษัทจะวางแผนการก่อสร้างและทำการประเมินปริมาณการใช้วัสดุแต่ละประเภทรวมทั้งโครงการก่อน
และจะสั่งซื้อวัสดุดังกล่าวตามปริมาณที่ได้ประเมินไว้โดยผ่านบริษัทย่อยของบริษัท

1.1.2 ความเสี่ยงจากการสร้างบ้านเสร็จก่อนขาย

บริษัทและบริษัทย่อยมีนโยบายในการพัฒนาโครงการประเภทหมู่บ้านจัดสรร
โดยสร้างบ้านเสร็จก่อนขายเป็นส่วนใหญ่ ทั้งนี้รวมไปถึงพัฒนาโครงการประเภทอาคารชุดพักอาศัย
โดยจะสามารถโอนได้เมื่อดำเนินการก่อสร้างเสร็จเรียบร้อยทั้งโครงการแล้ว
ดังนั้นบริษัทจึงไม่ได้รับเงินจากลูกค้ามาเป็นเงินทุนหมุนเวียนในระหว่างดำเนินการก่อสร้าง
ประกอบกับหากมีปัจจัยที่อาจจะส่งผลต่อการตัดสินใจซื้อที่อยู่อาศัยของกลุ่มลูกค้าเป้าหมายของบริษัท
อาจทำให้บริษัทมีความเสี่ยงจากการสร้างบ้านเสร็จก่อนขายแล้วยังไม่สามารถขายได้
หรือขายได้ช้าลง ซึ่งจะส่งผลให้บริษัทมีภาระต้นทุนสินค้าคงเหลือในปริมาณที่สูง
และส่งผลกระทบต่อสภาพคล่องรวมทั้งความสามารถในการทำกำไรของบริษัท

อย่างไรก็ตามบริษัทได้มีนโยบายเพื่อลดผลกระทบดังกล่าว
โดยทำการวิจัยและศึกษาพฤติกรรมของผู้บริโภคก่อนการพัฒนาโครงการ
และบริษัทมีการวางแผนการก่อสร้างให้สอดคล้องกับประมาณการการขายของบริษัท
โดยแบ่งการพัฒนาโครงการแต่ละโครงการออกเป็นรายเฟส
และโครงการที่เปิดขายในแต่ละโครงการจะมีทั้งบ้านพร้อมอยู่ (Pre-Built)
และบ้านที่อยู่ระหว่างการก่อสร้าง (Semi Pre-Built)
ประกอบกับบริษัทมีการส่งเสริมการตลาดอย่างต่อเนื่อง
ทำให้บริษัทมั่นใจได้ว่าสามารถลดผลกระทบดังกล่าวได้ในระดับหนึ่ง

1.1.3 ความเสี่ยงจากนโยบายการจัดซื้อที่ดินเพื่อนำมาพัฒนาโครงการในอนาคต

บริษัทมีนโยบายในการจัดซื้อที่ดิน โดยมุ่งเน้นที่ดินที่มีศักยภาพและสามารถนำมาพัฒนาโครงการได้ทันที
ดังนั้นบริษัทจึงไม่มีนโยบายในการซื้อที่ดินสะสม (Land Bank) ไว้เป็นจำนวนมาก ๆ
สำหรับการก่อสร้างโครงการต่าง ๆ ในอนาคต
เนื่องจากบริษัทไม่ต้องการแบกภาระต้นทุนทางการเงิน
ประกอบกับการแข่งขันในธุรกิจอสังหาริมทรัพย์ที่สูงขึ้น ดังจะเห็นได้จากมีการเปิดตัวโครงการใหม่ ๆ
ที่เพิ่มมากขึ้น ทำให้มีการแข่งขันการซื้อที่ดินในทำเลที่ดีในระหว่างผู้ประกอบการ อาจทำให้
บริษัทมีความเสี่ยงจากการที่ราคาที่ดินที่มีการปรับตัวสูงขึ้น
หรือไม่สามารถซื้อที่ดินในทำเลที่ต้องการได้ ซึ่งส่งผลให้ต้นทุนในการพัฒนาโครงการของบริษัทสูงขึ้น
หรือไม่มีที่ดินในทำเลที่มีศักยภาพในการพัฒนา

อย่างไรก็ตาม
บริษัทมีการจัดทำแผนการจัดหาและจัดซื้อที่ดินล่วงหน้าให้สอดคล้องกับการนำไปพัฒนาโครงการของบริษัทในแต่ละปี
ดังนั้นบริษัทจะยังคงมีเวลาเพียงพอที่จะจัดหาที่ดินที่มีศักยภาพเพื่อนำมาพัฒนาโครงการในอนาคตของบริษัท
และสามารถควบคุมราคาต้นทุนที่ดินให้อยู่ในระดับที่เหมาะสมได้ อีกทั้ง
บริษัทมีนายหน้าค้าที่ดินเป็นจำนวนมากที่ติดต่อกับบริษัทมาอย่างต่อเนื่องและยาวนาน
ทำให้มีความสัมพันธ์ที่ดีกับนายหน้าค้าที่ดินดังกล่าว ซึ่งจะคอยคัดเลือกที่ดินในทำเลที่ดี
และราคาที่เหมาะสมมานำเสนอให้กับบริษัทเพื่อพิจารณาพัฒนาโครงการมาโดยตลอด

1.1.4 ความเสี่ยงจากนโยบายการปล่อยสินเชื่อของธนาคารพาณิชย์

มาตรฐานการให้สินเชื่อโดยรวมของธนาคารพาณิชย์มีความเข้มงวดเพื่อป้องกันปัญหาหนี้เสียในระบบสถาบันการเงิน
ซึ่งสะท้อนถึงความระมัดระวังในการดำเนินธุรกิจ
ท่ามกลางปัจจัยเสี่ยงจากภาวะเศรษฐกิจที่ได้รับผลกระทบจากวิกฤตการเงินโลก
ประกอบกับมีความกังวลต่อคุณภาพสินเชื่อและแนวโน้มภาวะอัตราดอกเบี้ยที่คาดว่าจะมีการปรับตัวสูงขึ้นในปี
2553
ดังนั้นลูกค้าของบริษัทจึงมีโอกาสที่จะไม่ได้รับการอนุมัติสินเชื่อเพื่อที่อยู่อาศัยจากธนาคารพาณิชย์เพื่อมาชำระค่าบ้านที่เหลือในวันโอนกับบริษัท
อาจส่งผลกระทบต่อยอดการโอนรวมทั้งความสามารถในการทำกำไรของบริษัท

ในการนี้บริษัท
มีการติดตามภาวะเศรษฐกิจและติดตามนโยบายการปล่อยสินเชื่อของธนาคารพาณิขย์ต่าง ๆ
ที่จะมีผลต่อการดำเนินงานของบริษัท และมีการปรับกลยุทธ์ให้สอดคล้องกับการเปลี่ยนแปลงดังกล่าว
รวมทั้งได้ทำการตรวจสอบข้อมูลลูกค้าก่อนยื่นขอสินเชื่อกับธนาคารพาณิชย์ในเบื้องต้น
รวมถึงได้มีการเจรจาร่วมกับธนาคารพาณิชย์ในการอำนวยความสะดวกให้กับลูกค้าในการติดต่อขอสินเชื่อกับธนาคาร
เพื่อความรวดเร็วในการขอสินเชื่อ

1.1.5 ความเสี่ยงจากภาวะการณ์ที่แข่งขันสูง

ภาวะเศรษฐกิจไทยในปี 2552 ในช่วงครึ่งปีแรกนั้น
ภาวะเศรษฐกิจยังได้ผลกระทบต่อเนื่องจากจากวิกฤตการเงินโลก
ผลกระทบจากปัญหาด้านการเมืองภายในประเทศ
โดยเฉพาะปัญหาทางการเมืองช่วงเทศกาลสงกรานต์ในเดือนเมษายน 2552 และ
ความไม่มั่นคงในรัฐบาลผสมของพรรคร่วมรัฐบาลในประเด็นการแก้ไข รัฐธรรมนูญปี2550
ปัญหาความไม่สงบใน 3 จังหวัดชายแดนภาคใต้
ประกอบกับความผันผวนของราคาน้ำมันที่เริ่มปรับตัวสูงขึ้นในช่วงไตรมาสสุดท้ายของปีเนื่องจากสภาวะอากาศที่แปรปรวนทั่วโลก
จากปัจจัยดังกล่าวจะยังคงเป็นปัจจัยต่อเนื่องซึ่งส่งผลกระทบต่อเศรษฐกิจของประเทศและยังคงเป็นปัจจัยในการตัดสินใจของผู้บริโภคในปี
2553 แต่จากมาตรการการกระตุ้นเศรษฐกิจ โดยรัฐบาลผ่านโครงการไทยเข้มแข็ง
การเริ่มฟื้นตัวของเศรษฐกิจโลก โดยเฉพาะ ประเทศสหรัฐอเมริกา
ซึ่งเป็นปัจจัยหลักที่บ่งบอกถึงการเริ่มฟื้นตัวของเศรษฐกิจไทยด้วย
การคาดการณ์ถึงการต่อมาตรการอสังหาริมทรัพย์โดยภาครัฐที่จะหมดอายุในวันที่ 28 มีนาคม 2553
รวมถึงนโยบายสนับสนุนการให้มีที่อยู่อาศัยในราคาต่ำ (บ้านบีโอไอ)
ทำให้ผู้ประกอบการเริ่มกลับมาขยายงานในด้านอสังหาริมทรัพย์
ซึ่งจะก่อให้เกิดการแข่งขันระหว่างผู้ประกอบการมากขึ้นในตลาดบ้าน คอนโดมิเนียม
ซึ่งมีผลต่อผู้บริโภคที่จะใช้เวลาในการตัดสินใจเลือกที่อยู่อาศัยในปี 2553
โดยทางผู้ประกอบการอาจจะใช้นโยบายการแข่งขันด้านราคา เพื่อเพิ่มการตัดสินใจต่อผู้บริโภค

1.2 ปัจจัยความเสี่ยงอื่น ๆ

ความเสี่ยงจากการที่บริษัทมีกลุ่มผู้ถือหุ้นรายใหญ่มากกว่าร้อยละ 50

ณ วันที่ 31 ธันวาคม 2552 บริษัทมีกลุ่มผู้ถือหุ้นรายใหญ่ซึ่งได้แก่ กลุ่มตระกูลโกวิทจินดาชัย
ซึ่งถือหุ้นในบริษัทจำนวน 686,163,071 หุ้น คิดเป็นร้อยละ 68.27
ของจำนวนหุ้นที่จดทะเบียนชำระแล้ว ซึ่งสัดส่วนการถือหุ้นที่มีเกือบ 3 ใน 4 ดังกล่าว
ทำให้ผู้ถือหุ้นรายใหญ่ดังกล่าวมีอำนาจในการควบคุมบริษัท
และมีอิทธิพลต่อการตัดสินใจของบริษัทในทุกเรื่องที่ต้องได้รับอนุมัติจากที่ประชุมผู้ถือหุ้น
ดังนั้นผู้ถือหุ้นรายอื่นของบริษัทจึงมีความเสี่ยงจากการไม่สามารถรวบรวมคะแนนเสียงเพื่อตรวจสอบ
และถ่วงดุลเรื่องที่ผู้ถือหุ้นใหญ่เสนอให้ที่ประชุมผู้ถือหุ้นพิจารณา
นอกจากนี้การถือหุ้นในลักษณะกระจุกตัวโดยผู้ถือหุ้นรายใหญ่รายนี้ยังทำให้โอกาสที่บริษัทจะถูกครอบงำกิจการ
(Takeover) โดยบุคคลอื่นไม่สามารถเกิดขึ้นได้โดยปราศจากการยินยอมของผู้ถือหุ้นรายใหญ่นี้
แม้ว่าผู้ถือหุ้นกลุ่มอื่นจะเห็นโอกาสที่จะทำให้มูลค่าของกิจการเพิ่มขึ้น

อย่างไรก็ตาม บริษัทได้แต่งตั้งบุคคลภายนอก 4 ท่าน เข้าเป็นกรรมการอิสระของบริษัท
และจัดให้มีคณะกรรมการตรวจสอบ จึงเป็นการถ่วงดุลอำนาจของการบริหารจัดการได้ในระดับหนึ่ง